Predkladacia  správa

	Návrh na vyplatenie dĺžného nájomného za prenájom chrámu a farskej budovy v obci Vyšný Mirošov vládou SR sa predkladá z vlastnej iniciatívy. Podnetom je splnenie  záväzku vyplývajúceho z Rámcovej dohody zo dňa 4. júla 1995, ďalej prebiehajúce súdne spory a zaplatenie nájomného s príslušenstvom  medzi Gréckokatolíckym biskupstvom v Prešove a Pravoslávnou  eparchiou v Prešove a písomnosti gréckokatolíckej a pravoslávnej cirkvi..

	V rámci realizácie  Zákonného opatrenia  Predsedníctva SNR č.211/1990 Zb. bola uznesením vlády SR č.507 zo dňa 4. júla schválená  Rámcová dohoda  medzi Gréckokatolíckym biskupstvom v Prešove, Prešovskou pravoslávnou eparchiou v Prešove a vládou SR o usporiadaní majetkových a užívacích vzťahov v zmysle uvedeného zákonného opatrenia. V bode 2.4. tejto dohody sa Gréckokatolícke biskupstvo zaväzuje, že uzatvorí dohodu o užívaní chrámu a farskej budovy v obci Vyšný Mirošov s Pravoslávnou cirkevnou obcou Vyšný Mirošov a Eparchiálnou radou pravoslávnej cirkvi v Prešove na dobu 10 rokov s možnosťou predĺženia nájmu. Vláda SR bude včas poukazovať nájomné Eparchiálnej rade pravoslávnej cirkvi v Prešove, ktorá túto finančnú čiastku nájomného ihneď odvedie Gréckokatolíckemu biskupstvu v Prešove. Dňa 5.12. 1995 bola uzatvorená  nájomná zmluva o prenájme chrámu s výškou ročného nájmu 214 500.-Sk a nájomná zmluva o prenájme farskej budovy s výškou ročného nájmu 69 500.-Sk. Nájom sa platí vopred, vždy do 15 dňa prvého mesiaca príslušného štvrťroku. Dodatkami k uvedeným zmluvám bolo stanovené, že splatnosť  úhrady nájomného bude dvakrát ročne v termínoch, ktoré určí Ministerstvo financií SR, čo sa podľa vyjadrenia oboch strán nestalo. Je zrejmé, že uvedené dodatky neboli prerokované s ministerstvom.

	Rok 2000 bol časom intenzívnych rokovaní s gréckokatolíckou a pravoslávnou cirkvou o definitívnom vysporiadaní majetkových vzťahov v zmysle uvedeného zákonného opatrenia a dňa 20.12.2000 boli podpísané dohody o ukončení vysporiadania týchto vzťahov . Zrejme i z týchto dôvodov neboli poukázané finančné prostriedky Eparchiálnej rade pravoslávnej cirkvi v Prešove na zaplatenie nájomného za rok 2000. V súčasnosti sú vedené u Okresného súdu v Prešove súdne spory vo veci zaplatenia  nájomného pod  č.k. 10C 571/00, 
11C 187/01 a 13C 296/01, ktoré nie sú právoplatne rozhodnuté.

	Gréckokatolícke biskupstvo v Prešove si pohľadávku voči Eparchiálnej rade  pravoslávnej cirkvi vyčísľuje nasledovne:

Nájomné celkovo za rok 2000						   284 000.-Sk

Úroky z omeškania :	I./2000 zo sumy 71000.- od 14.1.2000 do 31.1.2003 – 38 054.-Sk
			II./2000 zo sumy 71000.-od 16.4.2000 do 31.1.2003  - 33 788.-Sk
			III/2000 zo sumy 71000.-od 16.7.2000 do 31.1.2003 - 31 740.-Sk
			IV/2000 zo sumy 71000.-od   8.2.2001 do 31.1.2003 - 24 623.-Sk
Súdne poplatky :								     11 182.-Sk

Spolu:										    423 387.-Sk

	Pri výpočte uvádzajú, že úrok z omeškania zodpovedá diskontnej sadzbe  v čase podania žaloby. Okresný súd v Prešove rozsudkom zo dňa 10.9.2001 rozhodol o úroku z omeškania 17,6% a v odôvodnení uvádza, že toto právo priznal vo výške  stanovenej nariadením vlády SR č. 87/95 Z.z.

	Nariadenie vlády SR č. 87/1995 Z.z., ktorým sa vykonávajú niektoré ustanovenia Občianského zákonníka  ustanovuje, že výška úrokov z omeškania je dvojnásobok diskontnej sadzby určenej Národnou bankou Slovenka platnej k prvému dňu z omeškania s plnením peňažného dlhu. Rozdiely prípadných prepočtov výšky úrokov sú zanedbateľné.

	Nesplnením záväzku predmetnej Rámcovej dohody je vláda SR v podstate odporcom v druhom rade v súdnych sporoch a z právneho hľadiska je evidentné, že v prípade ich pokračovania  príslušný súd rozhodne v prospech  Gréckokatolíckeho biskupstva  v Prešove. Úroky z omeškania by sa časovo predĺžili o niekoľko mesiacov. Po nadobnutí právoplatnosti a účinnosti rozsudkov súdu môže Gréckokatolícke biskupstvo v Prešove pristúpiť k vymáhaniu  súdnych rozhodnutí, ktoré by sa stali exekučnými titulmi, čo by malo veľmi nepriaznivý dopad na spolunažívanie  veriacich oboch cirkví. Eparchiálna rada pravoslávnej cirkvi v Prešove, by sa mohla  súdnym návrhom  domáhať vyplatenia finančnej čiastky prehratých súdnych sporov od vlády SR.

	Na základe uvedených skutočností navrhujeme  vyplatenie omeškaného nájomného za chrám a farskú budovu v obci Vyšný Mirošov v požadovanej sume 423 387.-Sk. Na podporu tohto návrhu uzatvorili Prešovská pravoslávna eparchia v Prešove a Gréckokatolícke biskupstvo Prešov dňa 30.4.2003 Dohodu o urovnaní, ktorá je súčasťou predkladaného materiálu. Dohoda rieši ukončenie súdnych sporov a prevody nehnuteľností uvedených v čl. 3 Veľkej dohody z 20.12.2000.

	Predkladaný materiál nebol predmetom pripomienkového konania. Dôvodom využitia výnimky v zmysle bodu 3.1.5 Matodického pokynu na prípravu a predkladanie materiálov na rokovanie vlády SR je skutočnosť, že návrh je možné považovať za informatívny, ktorý vláda SR berie na vedomie, nakoľko sa jedná o splnenie záväzku vlády SR, ktorý je obsahom Rámcovej dohody, s ktorou vláda SR súhlasila svojim uznesením číslo 507 zo dňa 4. júla 1995, a preto nie je potrebné znova odsúhlasiť resp. schváliť návrh na vyplatenie omeškaného nájomného.